|  |
| --- |
| Številka: 007-74/2024-102 |
| Ljubljana, dne 26. 09. 2025 |
| EVA 2025-1911-0006 |
| **GENERALNI SEKRETARIAT VLADE REPUBLIKE SLOVENIJE****gp.gs@gov.si** |
| ZADEVA: Uredba o organiziranju, opremljanju in usposabljanju sil za zaščito, reševanje in pomoč – predlog za obravnavo |
| 1. Predlog sklepov vlade: |
| Na podlagi prvega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 – ZF) je Vlada Republike Slovenije na \_\_\_\_ redni seji, dne \_\_\_\_\_\_, sprejela naslednjiS K L E P1. Vlada Republike Slovenije je izdala Uredbo o organiziranju, opremljanju in usposabljanju sil za zaščito, reševanje in pomoč in jo objavi v Uradnem listu Republike Slovenije. 2. Vlada Republike Slovenije nalaga Ministrstvu za obrambo, da do 30. septembra 2026 pripravi dopolnitev Uredbe o organiziranju, opremljanju in usposabljanju sil za zaščito, reševanje in pomoč, ki vključuje merila za kadrovsko sestavo enot in služb Civilne zaščite in njihovo o opremljenost. Barbara Kolenko Helbl generalna sekretarkaPriloga:* Uredba o organiziranju, opremljanju in usposabljanju sil za zaščito, reševanje in pomoč

Prejmejo:* Ministrstvo za obrambo,
* Služba Vlade Republike Slovenije za zakonodajo,
* Urad Vlade Republike Slovenije za komuniciranje.
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Mag. Marko Lovše, državni sekretar
* Leon Behin, generalni direktor Uprave Republike Slovenije za zaščito in reševanje.
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri obravnavi gradiva:** |
| * Mag. Borut Sajovic, minister za obrambo,
* Mag. Marko Lovše, državni sekretar na Ministrstvu za obrambo.
 |
| 5. Kratek povzetek gradiva: |
| S predlogom Uredbe o organiziranju, opremljanju in usposabljanju sil za zaščito, reševanje in pomoč (v nadaljevanju: predlog uredbe) se določajo merila za organiziranje, opremljanje in usposabljanje Civilne zaščite na državni in lokalni ravni ter v gospodarskih družbah, zavodih in drugih organizacijah. S predlogom uredbe se določa tudi obseg in način opravljanja javnih služb, ki jih opravljajo enote in službe v operativnih sestavah društev in drugih nevladnih organizacijah kot so gasilska društva, organizacije Rdečega križa, Gorska reševalna služba, jamarska društva, potapljaška društva, kinološka društva, taborniške in skavtske organizacije, klubi radioamaterjev in drugi ter določa enote, službe in centre, ki jih organizirajo državni organi.Poleg navedenega pa predlog uredbe določa tudi gasilske enote, ki izvajajo naloge zaščite in reševanja širšega pomena. |
| 6. Presoja posledic za: |
| a) | javnofinančna sredstva nad 40.000 EUR v tekočem in naslednjih treh letih | DA |
| b) | usklajenost slovenskega pravnega reda s pravnim redom Evropske unije |  NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| 7.a Predstavitev ocene finančnih posledic nad 40.000 EUR:Uredbo je bilo potrebno v celoti pripraviti kot nov akt zaradi nomotehničnih usmeritev, saj se spreminja več kot 1/3 členov. Za izvajanje dejavnosti ima Uprava RS za zaščito in reševanje zagotovljena sredstva na svojih postavkah. Sredstva za izvedbo novih obveznosti, ki izhajajo iz predloga uredbe (npr. povečanje obveznega števila gorskih in jamarskih reševalcev), se bodo zagotavljala na obstoječih proračunskih postavkah. Morebitne manjkajoče pravice porabe se bodo zagotovile s prerazporeditvijo sredstev.  |

|  |
| --- |
| I. Ocena finančnih posledic, ki niso načrtovane v sprejetem proračunu |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| II. Finančne posledice za državni proračun |
| II.a Pravice porabe za izvedbo predlaganih rešitev so zagotovljene: |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
| 1912 – Uprava RS za zaščito in reševanje | 1912-25-0001 - Drž. rezerve mat. sredstev in oprema enot za ZRP | 5844 – Državne rezerve in oprema enot za zaščito in reševanje | 2.280.000 EUR | 2.280.000 EUR |
| 1912 – Uprava RS za zaščito in reševanje | 1912-21-0011 – Sofinanciranje dejavnosti na področju ZIR | 6309 – Sofinanciranje društev in drugih organizacij | 6.564.000 EUR | 3.000.000 EUR |
| 1912 – Uprava RS za zaščito in reševanje | **1912-22-0002 – Izboljšanje požarne varnosti v RS 2022-2027** | 4791 – Požarni sklad | 1.630.000 EUR | 1.660.000 EUR |
|  |  |  |  |  |
| SKUPAJ |  |  |
| II.b Manjkajoče pravice porabe bodo zagotovljene s prerazporeditvijo: |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
| 1912 – Uprava RS za zaščito in reševanje | 1912-11-0013 – Delovanje sistema varstva pred nesrečami**1912-18-0002 –** Oprema in sredstva za delovanje | 5887 – Sredstva za operativno delovanje | 729.750 EUR | 300.000 EUR |
|  |  |  |  |  |
| SKUPAJ |  |  |
| II.c Načrtovana nadomestitev zmanjšanih prihodkov in povečanih odhodkov proračuna: |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| SKUPAJ |  |  |
|  |
| 7.b Predstavitev ocene finančnih posledic pod 40.000 EUR:/ |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | DA |
| Gradivo (predpis) je bilo poslano v mnenje: * Skupnosti občin Slovenije SOS: DA.
* Združenju občin Slovenije ZOS: DA.
* Združenju mestnih občin Slovenije ZMOS: DA.

Obe združenji in skupnost občin so v javni razpravi podali svoje pripombe na predlog uredbe. Nekatere pripombe je bilo možno sprejeti, za pripombe, ki pa jih ni bilo možno upoštevati, pa je bilo v odgovoru pojasnjeno stališče zakaj ne. Največ pripomb je bilo na Priloge uredbe, predvsem na Prilogo 1- Merila za organiziranje in opremljanje gasilskih enot, ki pa so bila v večini upoštevana. Poleg tega so se predstavniki združenj in skupnosti udeležili usklajevalnega sestanka na katerem so jim bila še dodatno podana pojasnila na njihove pripombe oziroma usklajene posamezne določbe uredbe.  |
| 9. Predstavitev sodelovanja javnosti: |
| Gradivo je bilo predhodno objavljeno na spletni strani predlagatelja:Uprava RS zaščito in reševanje na podlagi pobud in predlogov za spremembo Uredbe o organiziranju, opremljanju in usposabljanju sil za zaščito, reševanje in pomoč pripravila osnutek nove uredbe, ki jo je predstavila društvom, organizacijam oziroma deležnikom, ki izvajajo naloge zaščite, reševanja in pomoči (ZRP). Tako pripravljen predlog uredbe je bil 27.5. 2025 objavljen na e-demokraciji. V javni obravnavi predloga uredbe objavljene na e-demokraciji je bilo oddanih oziroma prejetih 43 komentarjev. Vsem so bili poslani odgovori oziroma pojasnila. Kolikor je bilo mogoče so bile pripombe upoštevane pri pripravi predloga uredbe. S posameznimi društvi, ki opravljajo javno službo na področju ZRP oziroma njihovimi krovnimi organizacijami (GZS, ZPGS, GRS,..) so bili opravljeni tudi usklajevalni sestanki na katerih so jim bila še dodatno podana pojasnila na njihove pripombe oziroma usklajene posamezne določbe uredbe. | NE |
| **10. Pri pripravi gradiva so bile upoštevane zahteve iz Resolucije o normativni dejavnosti:** | DA |
| **11. Gradivo je uvrščeno v delovni program vlade:** | NE |
|  Mag. Marko Lovše Državni sekretar |

Poslano:

* + naslovnik,
	+ URSZR,
	+ SGS.

**PREDLOG**

**EVA 2025-1911-0006**

Na podlagi tretjega odstavka 73. člena, četrtega odstavka 75. člena in tretjega odstavka 76. člena Zakona o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg in 117/22),drugega odstavka 8. člena in drugega odstavka 10. člena Zakona o gasilstvu (Uradni list RS, št. [113/05](https://www.uradni-list.si/glasilo-uradni-list-rs/vsebina/2005-01-5006) – uradno prečiščeno besedilo, [23/19](https://www.uradni-list.si/glasilo-uradni-list-rs/vsebina/2019-01-1030), [189/20](https://www.uradni-list.si/glasilo-uradni-list-rs/vsebina/2020-01-3287) – ZFRO, [39/22](https://www.uradni-list.si/glasilo-uradni-list-rs/vsebina/2022-01-0771) in [117/22](https://www.uradni-list.si/glasilo-uradni-list-rs/vsebina/2022-01-2793) – ZVNDN-C) Vlada Republike Slovenije izdaja

**U R E D B O**

o organiziranju, opremljanju in usposabljanju sil za zaščito, reševanje in pomoč

I. SPLOŠNI DOLOČBI

1. **člen**

Ta uredba ureja merila za organiziranje, opremljanje in usposabljanje Civilne zaščite, gasilskih enot in drugih sil za zaščito, reševanje in pomoč za opravljanje nalog ob naravnih in drugih nesrečah.

1. **člen**

Izrazi, uporabljeni v tej uredbi, pomenijo:

1. enota je splošni pojem za operativno sestavo Civilne zaščite ali drugo operativno sestavo za zaščito, reševanje in pomoč, ki opravlja operativne naloge zaščite, reševanja in pomoči ob naravnih in drugih nesrečah v določeni formacijski sestavi (služba, četa, vod, oddelek, ekipa idr.) ter izpolnjuje pogoje, določene s predpisi;
2. služba je sestavljena iz različnih formacijskih sestav (oddelek, ekipa idr.);
3. ekipa je osnovna formacija enot in služb Civilne zaščite, ki je praviloma sestavljena iz treh do šestih pripadnikov Civilne zaščite glede na namen in naloge enote ali službe;
4. oddelek je formacija, ki ga glede na namen in naloge enote ali službe sestavljata od dve do tri ekipe;
5. vod je formacija, ki ga sestavljajo od dva do trije oddelki;
6. četa je formacija, ki jo sestavljajo od dva do trije vodi;
7. portalni gasilci so gasilske enote, ki v intervencijah ob nesrečah v predorih sodelujejo s predorskimi gasilci pri izvajanju nalog zaščite in reševanja.

II. ORGANIZIRANJE IN OPREMLJANJE

1. CIVILNA ZAŠČITA

1. **člen**

(1) Za opravljanje nalog zaščite, reševanja in pomoči se organizirajo naslednje enote in službe Civilne zaščite:

1. enote za prvo pomoč,
2. tehnične reševalne enote,
3. enote za radiološko, kemijsko in biološko zaščito,
4. enota za varstvo pred neeksplodiranimi ubojnimi sredstvi,
5. enote za uporabo zaklonišč,
6. službe za podporo,
7. druge enote in službe.

(2) Za opravljanje nalog zaščite, reševanja in pomoči se organizirajo in imenujejo organi Civilne zaščite:

* poveljniki Civilne zaščite in njihovi namestniki ter štabi Civilne zaščite,
* poverjeniki za Civilno zaščito in njihovi namestniki.

(3) Enote in službe Civilne zaščite iz prvega odstavka tega člena se organizirajo, kadar nalog zaščite, reševanja in pomoči, ki jih opravljajo te enote in službe, ni mogoče opravljati s poklicnimi reševalnimi službami oziroma enotami, službami ali sestavami, ki jih organizirajo društva in druge nevladne organizacije, oziroma z gospodarskimi družbami, zavodi ali drugimi organizacijami.

(4) Ne glede na prvi odstavek tega člena se lahko ob nastanku naravne ali druge nesreče glede na ogroženost, posledice nesreče in druge potrebe ustanovijo dodatne enote in službe Civilne zaščite, če jih je mogoče pravočasno usposobiti in opremiti za opravljanje nalog zaščite, reševanja in pomoči.

(5) Državni organi, lokalne skupnosti, gospodarske družbe, zavodi in druge organizacije lahko organizirajo enote, službe in organe Civilne zaščite, čeprav jih merila, določena s to uredbo, ne določajo kot obvezne.

1. **člen**

(1) Enote za prvo pomoč organizirajo:

* gospodarske družbe, zavodi in druge organizacije, ki v delovnem procesu uporabljajo, proizvajajo prevažajo ali skladiščijo nevarne snovi, nafto in njene derivate ter energetske pline in opravljajo dejavnost ali upravljajo sredstva za delo, ki so nevarna za nastanek nesreče in morajo zato pripraviti načrte zaščite in reševanja, eno ekipo na od 50 do 300 zaposlenih delavcev na isti lokaciji in dodatno ekipo na vsakih nadaljnjih 300 zaposlenih;
* šole in drugi javni zavodi, ki opravljajo dejavnost vzgoje in izobraževanja, otroškega varstva, in sicer eno ekipo, če imajo več kot 300 otrok, učencev ali študentov na isti lokaciji;
* občine po eno ekipo do 10.000 prebivalcev in na vsakih nadaljnjih 10.000 prebivalcev dodatno ekipo.

(2) Občine organizirajo ekipe za prvo pomoč v dogovoru s pristojno organizacijo Rdečega križa v okviru te organizacije, lahko pa tudi v dogovoru z drugimi nevladnimi organizacijami, ki delujejo na področju zaščite, reševanja in pomoči.

(3) Uprava Republike Slovenije za zaščito in reševanje organizira v dogovoru z Rdečim križem Slovenije in drugimi nevladnimi organizacijami, ki delujejo na področju zaščite, reševanja in pomoči, do 160 ekip za prvo pomoč, ki lahko delujejo na območju cele države.

(4) Naloge enot za prvo pomoč so:

1. dajanje prve pomoči poškodovanim in obolelim,
2. pomoč pri izvajanju triaže,
3. pomoč pri dekontaminaciji poškodovanih ali obolelih,
4. sodelovanje pri prevozu lažje poškodovanih in obolelih,
5. sodelovanje pri negi poškodovanih in obolelih,
6. sodelovanje pri izvajanju higiensko-epidemioloških ukrepov.
7. **člen**

(1) Tehnične reševalne enote organizirajo:

* občine, ki so na potresnem območju, kjer je v skladu z oceno ogroženosti predviden projektni pospešek tal nad 0,2 PGA (g) za povratno dobo 475 let za trda tla in imajo do 20.000 prebivalcev, najmanj eno ekipo za iskanje zasutih v ruševinah in eno ekipo za tehnično reševanje ter na vsakih nadaljnjih 20.000 prebivalcev še po eno ekipo za iskanje zasutih v ruševinah in eno ekipo za tehnično reševanje;
* občine, ki so na potresnem območju, kjer je v skladu z oceno ogroženosti predviden projektni pospešek tal nad 0,2 PGA (g) za povratno dobo 475 let za trda tla in imajo 100.000 ali več prebivalcev, najmanj en vod za iskanje zasutih v ruševinah in eno četo za tehnično reševanje;
* občine, ki so na poplavno ogroženem območju v skladu z oceno ogroženosti stopnje 4 in 5, vsaj en oddelek tehničnoreševalne enote za gradnjo ter utrjevanje protipoplavnih nasipov ob neposredni ogroženosti zaradi poplav oziroma ob poplavah ter druga gradbenotehnična dela za varstvo pred naraslimi vodami in ekipe za reševanje na vodi in iz nje.

(2) Občine lahko zagotovijo potrebne zmogljivosti za tehnično reševanje, razen ekip za iskanje zasutih v ruševinah, s pogodbami z ustreznimi gospodarskimi družbami, zavodi in drugimi organizacijami s področja gradbeništva, ki imajo potrebne tehnične in druge zmogljivosti. Ekipe za reševanje na vodi in iz nje občine praviloma organizirajo v dogovoru z gasilsko organizacijo, lahko pa tudi z drugimi nevladnimi organizacijami, ki delujejo na področju zaščite, reševanja in pomoči.

(3) Uprava Republike Slovenije za zaščito in reševanje organizira na državni ravni četo za tehnično reševanje in en vod za tehnično potapljanje ter v regijah oddelke za iskanje zasutih v ruševinah, oddelke za tehnično reševanje s specialnimi delovnimi stroji in napravami, oddelke za prečrpavanje večjih količin vode in ekipe za reševanje na vodi in iz nje.

(4) Regijsko organiziranost in sestavo enot za tehnično reševanje določi Uprava Republike Slovenije za zaščito in reševanje.

(5) Uprava Republike Slovenije za zaščito in reševanje lahko zagotovi dodatne zmogljivosti za tehnično reševanje s pogodbami z ustreznimi gospodarskimi družbami, ki imajo potrebne tehnične in druge zmogljivosti.

(6) Naloge enot tehničnega reševanja in enot za iskanje zasutih v ruševinah obsegajo:

1. iskanje zasutih ljudi v ruševinah s tehničnimi sredstvi oziroma vodniki z reševalnimi psi za iskanje v ruševinah,
2. reševanje iz ogroženih in poškodovanih objektov, ruševin in zemeljskih plazov,
3. utrjevanje in graditev protipoplavnih nasipov v času, ko grozi neposredna nevarnost poplav ali ob poplavah ter izvajanje drugih gradbenotehničnih del za varstvo pred poplavami,
4. odstranjevanje ovir na cestah in železnici ter zagotavljanje prevoznosti na tej infrastrukturi, urejanje zasilnih poti in prehodov ter pomoč pri popravilu komunalne infrastrukture in odpravljanju drugih nujnih posledic ob neurjih, poplavah, plazovih in drugih nesrečah,
5. sodelovanje pri nujni odpravi posledic nesreč z nevarnimi snovmi v naravnem okolju,
6. sodelovanje pri graditvi sanitarno-higienskih objektov,
7. urejanje lokacij za začasno nastanitev ogroženih prebivalcev,
8. reševanje na vodi in iz nje,
9. sodelovanje pri graditvi zaklonilnikov ob neposredni vojni nevarnosti in med vojno za civilno prebivalstvo,
10. prečrpavanje vode ob poplavah,
11. dvig in premik ruševin z lahko reševalno opremo ter upravljanje gradbene mehanizacije, hidravličnih dvigal ipd.,
12. druge naloge tehničnega reševanja.
13. **člen**

(1) Enote za radiološko, kemijsko in biološko zaščito organizirajo:

* gospodarske družbe, zavodi in druge organizacije, ki so v skladu s predpisom na področju varstva okolja, ki ureja preprečevanje večjih nesreč in zmanjševanje njihovih posledic za ljudi in okolje, uvrščene med obrate večjega tveganja za okolje, najmanj eno ekipo za radiološko oziroma kemijsko izvidovanje glede na dejavnost ter najmanj eno ekipo za dekontaminacijo, v skladu z občinskim načrtom zaščite in reševanja za primer nesreče, ki jo lahko povzroči dejavnost take gospodarske družbe, zavoda ali druge organizacije;
* občine, na območju katerih je lokacija obrata gospodarske družbe, zavoda ali druge organizacije iz prejšnje točke, en oddelek za radiološko in kemijsko dekontaminacijo, če potrebnih zmogljivosti ne morejo zagotoviti v gasilskih enotah, ki so vključene v javno gasilsko službo.

(2) Uprava Republike Slovenije za zaščito in reševanje organizira najmanj en oddelek za radiološko, kemijsko in biološko dekontaminacijo in en oddelek za radiološko in kemijsko izvidovanje za delovanje na območju države ter zunaj nje.

(3) Regijsko organiziranost in sestavo enot za radiološko in kemijsko izvidovanje določi Uprava Republike Slovenije za zaščito in reševanje.

(4) Za detekcijo in identifikacijo bioloških virov ogrožanja ob nesrečah z nevarnimi snovmi, ob terorističnih pojavih oziroma drugih nesrečah Uprava Republike Slovenije za zaščito in reševanje z Nacionalnim inštitutom za biologijo, z Inštitutom za mikrobiologijo in parazitologijo, z Inštitutom za mikrobiologijo in imunologijo, s Centrom za toksikologijo ter, če je treba, z drugimi inštituti oziroma organizacijami sklene pogodbe, na podlagi katerih zagotovi odzivnost, uporabo in vključevanje posebnih zmogljivosti teh inštitutov, centrov in organizacij pri izvajanju zaščite, reševanja in pomoči.

(5) Naloge enot za radiološko, kemijsko in biološko zaščito so:

1. izvidovanje nevarnih snovi ter bojnih strupov v okolju (detekcija, identifikacija, dozimetrija, enostavnejše analize),
2. ugotavljanje in označevanje meja kontaminiranih območij,
3. ugotavljanje prenehanja radiološke in kemijske nevarnosti,
4. jemanje vzorcev za analize in preiskave,
5. usmerjanje, usklajevanje in izvajanje zaščitnih ukrepov,
6. izvajanje dekontaminacije ljudi in opreme.
7. **člen**

(1) Uprava Republike Slovenije za zaščito in reševanje organizira varstvo pred neeksplodiranimi ubojnimi sredstvi na državni ravni v okviru državne enote za varstvo pred neeksplodiranimi ubojnimi sredstvi.

(2) Naloge državne enote za varstvo pred neeksplodiranimi ubojnimi sredstvi so odkrivanje, odstranjevanje, prevoz in uničevanje neeksplodiranih ubojnih sredstev, ki so ostala kot posledica preteklih vojaških spopadov in drugih vojaških dejavnosti iz teh obdobij.

1. **člen**

(1) Enote za uporabo zakloniščorganizirajo gospodarske družbe in zavodi, ki imajo v lasti ali upravljanju objekte z zaklonišči, lastniki oziroma upravljavci stanovanjskih stavb z zaklonišči ter občine, v katerih so objekti z zaklonišči. V vsakem zaklonišču sta najmanj vodja in namestnik vodje zaklonišča.

(2) Naloge enot za uporabo zaklonišč so:

* označevanje dostopov do zaklonišč,
* pripravljanje zaklonišč za uporabo,
* organiziranje bivanja v zakloniščih,
* skrb za delovanje naprav in opreme v zakloniščih.

(3) Enote za uporabo zaklonišč se organizirajo ob povečani nevarnosti napada na državo.

1. **člen**
2. Službe za podporo organizirajo:
* Uprava Republike Slovenije za zaščito in reševanje na državni ravni ter v regijah in
* občine.

(2) Službe za podporo obsegajo enote ali ekipe za nastanitev in oskrbo, logistično podporo, psihološko pomoč, prevoze, informacijsko in komunikacijsko podporo, strokovno tehnično podporo ter druge potrebe enot, služb, poveljnikov, njihovih namestnikov in štabov Civilne zaščite. Vrsto in velikost služb oziroma število enot ali ekip se organizira glede na ogroženost ter vrste možnih nesreč, število in vrsto sil za zaščito, reševanje in pomoč ter možnosti.

(3) Uprava Republike Slovenije za zaščito in reševanje organizira na državni ravni najmanj vod za logistiko, ekipo za informacijsko in komunikacijsko podporo, ekipo operaterjev sistemov brezpilotnih zrakoplovov, službo za zdravstveno oskrbo, ekipo za psihološko pomoč za izvajanje psihološke pomoči pripadnikom sil za zaščito, reševanje in pomoč, ekipo za strokovno tehnično podporo in ekipo za popolnitev Centra za obveščanje Republike Slovenije. V regijah organizira ekipe za informacijsko in komunikacijsko podporo, ekipe za nastanitev in oskrbo, ekipe za strokovno tehnično podporo, ekipe za popolnitev regijskih centrov za obveščanje in oddelke za logistično podporo. Uprava Republike Slovenije za zaščito in reševanje lahko v okviru službe za podporo na državni ravni in v regijah organizira posebne mobilne enote za informacijsko in komunikacijsko podporo ter druge sestave glede na potrebe na področju zaščite, reševanja in pomoči.

(4) Regijsko organiziranost in sestavo služb za podporo določi Uprava Republike Slovenije za zaščito in reševanje.

(5) Uprava Republike Slovenije za zaščito in reševanje lahko v skladu z načrti zaščite in reševanja organizira posebne službe za podporo in opravljanje določenih nalog pri izvajanju zaščite, reševanja in pomoči, kot so služba za podporo organom vodenja Civilne zaščite na državni ravni, služba za podporo organom vodenja Civilne zaščite v regijah, služba za podporo in opravljanje posebnih nalog zaščite, reševanja in pomoči ob ekoloških in drugih nesrečah na morju, služba za izvajanje podpore države gostiteljice za podporo pri sprejemu in uporabi pomoči ter druge posebne službe. Posebne službe za podporo in opravljanje določenih nalog pri izvajanju zaščite, reševanja in pomoči lahko Uprava Republike Slovenije za zaščito in reševanje organizira tudi za določene naravne in druge nesreče v skladu z državnimi načrti zaščite in reševanja ter pogodbami mehanizma Unije na področju civilne zaščite in drugih mednarodnih mehanizmov.

(6) Uprava Republike Slovenije za zaščito in reševanje lahko informacijsko in komunikacijsko podporo Štabu Civilne zaščite Republike Slovenije oziroma podporo organom vodenja zaščite, reševanja in pomoči ob velikih nesrečah, kot so potres, požar v naravnem okolju in druge, zagotovi na podlagi pogodb z Zvezo radioamaterjev Slovenije, radioamaterskimi društvi oziroma občinami na ogroženem območju.

(7) Naloge služb za podporo so:

1. zagotavljanje nastanitve in oskrbe pripadnikov Civilne zaščite ter drugih sil za zaščito, reševanje in pomoč s hrano, vodo ter drugimi življenjskimi potrebščinami, delovnimi sredstvi in materialom,
2. zagotavljanje administrativne podpore organom vodenja Civilne zaščite,
3. zagotavljanje informacijske in komunikacijske podpore organom vodenja Civilne zaščite oziroma pri vodenju ter usklajevanju zaščite, reševanja in pomoči ob nesreči,
4. vzpostavljanje, upravljanje in vzdrževanje informacijskih in telekomunikacijskih povezav med organi vodenja Civilne zaščite ter enotami in službami, ki opravljajo naloge zaščite, reševanja in pomoči,
5. opravljanje nalog opazovanja, izvidovanja, zbiranja podatkov ter drugih nalog za potrebe opravljanja nalog zaščite, reševanja in pomoči z brezpilotnimi letali,
6. pomoč pri skladiščenju in razdeljevanju opreme in sredstev za zaščito, reševanje in pomoč pristojnim štabom, enotam in službam Civilne zaščite ter opreme in sredstev iz zalog materialnih sredstev za primer naravnih in drugih nesreč,
7. pomoč pri vzdrževanju delovnih sredstev oziroma sredstev za zaščito in reševanje,
8. zagotavljanje prevoza moštev, opreme, materiala in humanitarne pomoči,
9. zagotavljanje psihološke pomoči pripadnikom sil za zaščito, reševanje in pomoč ob duševni stiski, ki je posledica hujših stresnih dogodkov po naravnih in drugih nesrečah,
10. sodelovanje pri evakuaciji, začasni nastanitvi in oskrbi ogroženih,
11. sprejem ali razdeljevanje sredstev mednarodne, humanitarne in druge pomoči,
12. pomoč pri zagotavljanju, vzdrževanju in servisiranju opreme in sredstev za zaščito, reševanje in pomoč,
13. pomoč pri sprejemu in oskrbi sil za zaščito, reševanje in pomoč, ki so napotene na prizadeto območje,
14. pomoč pri zbiranju, skladiščenju in razdeljevanju humanitarne in mednarodne pomoči praviloma v sodelovanju s humanitarnimi organizacijami,
15. druge podporne naloge.
16. **člen**

Uprava Republike Slovenije za zaščito in reševanje za popis, oceno poškodovanosti in uporabnosti objektov ob naravnih in drugih nesrečah, v katerih je veliko poškodovanih objektov, ustanovi v skladu z ugotovitvami državnih načrtov zaščite in reševanja do 100 komisij, katerih člani imajo status pripadnikov Civilne zaščite.

1. **člen**

(1) Poveljnike Civilne zaščite in njihove namestnike ter štabe Civilne zaščite imenujejo:

* gospodarske družbe, zavodi in druge organizacije z več kot 100 zaposlenimi, ki so v skladu s predpisom na področju varstva okolja, ki ureja preprečevanje večjih nesreč in zmanjševanje njihovih posledic za ljudi in okolje, uvrščene med obrate večjega tveganja za okolje;
* občine;
* Vlada Republike Slovenije.

(2) Ne glede na prejšnji odstavek poveljnike Civilne zaščite, njihove namestnike in štabe Civilne zaščite imenujejo zavodi, ki opravljajo bolnišnično dejavnost regijskega pomena, ter gospodarske družbe, ki na državni ali regijski ravni upravljajo infrastrukturne sisteme, predvsem energetske, cestne, železniške, letalske, plovne, informacijske in komunikacijske ter vodovodne.

(3) Poveljnike Civilne zaščite, njihove namestnike in štabe Civilne zaščite lahko ne glede na prvi odstavek tega člena imenujejo občine tudi v mestnih četrtih in večjih naseljih, ki so zaokrožena celota v skladu z načrti zaščite in reševanja.

1. **člen**

(1) Poverjenike za Civilno zaščito in njihove namestnike imenujejo:

* šole in drugi javni zavodi, ki opravljajo dejavnost vzgoje in izobraževanja, otroškega, invalidskega in socialnega varstva ter nege starejših oseb z več kot 100 otroki, učenci, študenti ali oskrbovanimi osebami na isti lokaciji;
* občine v večjih naseljih ali vaseh, ki so na podlagi ocen ogroženosti razvrščene v IV. ali V. razred ogroženosti zaradi naravnih ali drugih nesreč;
* upravitelji športnih, trgovskih in drugih središč, v katerih se lahko naenkrat zadržuje več kot 2000 ljudi.

(2) Poverjeniki za Civilno zaščito in njihovi namestniki se lahko glede na ocene ogroženosti imenujejo tudi v gospodarskih družbah, zavodih in drugih organizacijah, v večjih stanovanjskih stavbah, ulicah ali delih naselij, v vaseh in zaselkih.

(3) Naloge poverjenikov za Civilno zaščito in njihovih namestnikov so:

1. spremljanje razmer in opozarjanje prebivalcev na preteče nevarnosti,
2. usmerjanje izvajanja osebne in vzajemne zaščite ob naravnih in drugih nesrečah,
3. zbiranje in posredovanje prvih podatkov o posledicah nesreče,
4. usklajevanje zaščitnih ukrepov ter organiziranje izvajanja zaščite, reševanja in pomoči v skladu z odločitvami vodje intervencije,
5. pomoč pri izvajanju umika iz ogroženih objektov ali pri evakuaciji z območij,
6. obveščanje in vzdrževanje drugih stikov z organi vodenja zaščite, reševanja in pomoči ob naravnih in drugih nesrečah,
7. opravljanje drugih nalog glede na njihove možnosti.
8. **člen**

Organi vodenja Civilne zaščite morajo biti organizirani, opremljeni in usposobljeni tako, da se lahko aktivirajo v operativni sestavi v največ do štirih urah, enote in službe pa v do osmih urah.

1. **člen**

(1) Zaščitna in reševalna oprema ter orodja za zaščito, reševanje in pomoč enot, služb ter organov vodenja Civilne zaščite, ki se kupujejo s sredstvi proračuna Republike Slovenije in proračunov občin, morajo biti praviloma tipizirani ter ustrezati predpisanim standardom.

1. **člen**

(1) Sedeži štabov in drugih organov vodenja Civilne zaščite, služb za podporo ter drugih služb ob naravnih in drugih nesrečah morajo biti poleg drugih oznak označeni tudi z vidno razobešeno zastavo Civilne zaščite.

(2) Sedež vodstva intervencije ob velikih naravnih in drugih nesrečah mora biti poleg drugih oznak označen tudi z vidno razobešeno zastavo Civilne zaščite ali zastavo rdeče barve, ponoči pa z rdečo lučjo. Ta določba ne omejuje posameznih služb ali organizacij, da izobesijo zastave oziroma druge oznake, s katerimi se označuje njihova dejavnost ali sedež, kot so znak Rdečega križa in podobno.

2. Gasilske enotE in enote ter službe društev in drugih nevladnih organizacij

**1. Gasilske enote**

1. **člen**

(1) Gasilske enote se organizirajo na podlagi Meril za organiziranje in opremljanje gasilskih enot, ki so določene v Prilogi 1, ki je sestavni del te uredbe.

(2) Gasilske enote opravljajo operativne naloge gasilstva in druge splošne reševalne naloge na podlagi odločitve pristojnega občinskega, regijskega ali državnega organa v skladu z načrti zaščite in reševanja ter predpisi.

1. **člen**

(1) Naloge širšega pomena so predvsem:

* naloge zaščite in reševanja ob prometnih, industrijskih in drugih nesrečah, pri katerih so prisotne nevarne snovi,
* naloge tehničnega reševanja ob nesrečah v prometu in ob delovnih nesrečah,
* naloge zaščite in reševanja ob nesrečah na tekočih ter stoječih vodah in pri reševanju iz vode,
* naloge zaščite in reševanja v daljših cestnih in železniških predorih,
* naloge zaščite in reševanja ob ekoloških in drugih nesrečah na morju.

(2) Naloge širšega pomena v skladu s podeljenimi pooblastili opravljajo:

1. Poklicna gasilska enota Ajdovščina,
2. Poklicna gasilska enota Celje,
3. Poklicna gasilska enota Domžale,
4. Poklicna gasilska enota Jesenice,
5. Poklicna gasilska enota Koper,
6. Poklicna gasilska enota Kranj,
7. Poklicna gasilska enota Krško,
8. Poklicna gasilska enota Ljubljana,
9. Poklicna gasilska enota Maribor,
10. Poklicna gasilska enota Nova Gorica,
11. Poklicna gasilska enota Novo mesto,
12. Poklicna gasilska enota Ravne na Koroškem,
13. Poklicna gasilska enota Sežana,
14. Poklicna gasilska enota Velenje,
15. Poklicna industrijska gasilska enota NAFTA Lendava,
16. Gasilska enota Prostovoljnega gasilskega društva Bistrica pri Tržiču,
17. Gasilska enota Prostovoljnega gasilskega društva Bled,
18. Gasilska enota Prostovoljnega gasilskega društva Bohinjska Bistrica,
19. Gasilska enota Prostovoljnega gasilskega društva Bovec,
20. Gasilska enota Prostovoljnega gasilskega društva Cerknica,
21. Gasilska enota Prostovoljnega gasilskega društva Črnomelj,
22. Gasilska enota Prostovoljnega gasilskega društva Dobračeva,
23. Gasilska enota Prostovoljnega gasilskega društva Dolnji Logatec,
24. Gasilska enota Prostovoljnega gasilskega društva Gornja Radgona,
25. Gasilska enota Prostovoljnega gasilskega društva Grosuplje,
26. Gasilska enota Prostovoljnega gasilskega društva Idrija,
27. Gasilska enota Prostovoljnega gasilskega društva Ilirska Bistrica,
28. Gasilska enota Prostovoljnega gasilskega društva Kamnik,
29. Gasilska enota Prostovoljnega gasilskega društva Kobarid,
30. Gasilska enota Prostovoljnega gasilskega društva Kočevje,
31. Gasilska enota Prostovoljnega gasilskega društva Litija,
32. Gasilska enota Prostovoljnega gasilskega društva Ljutomer,
33. Gasilska enota Prostovoljnega gasilskega društva Materija,
34. Gasilska enota Prostovoljnega gasilskega društva Murska Sobota,
35. Gasilska enota Prostovoljnega gasilskega društva Nazarje,
36. Gasilska enota Prostovoljnega gasilskega društva Ormož,
37. Gasilska enota Prostovoljnega gasilskega društva Postojna,
38. Gasilska enota Prostovoljnega gasilskega društva Ptuj,
39. Gasilska enota Prostovoljnega gasilskega društva Radlje ob Dravi,
40. Gasilska enota Prostovoljnega gasilskega društva Ribnica,
41. Gasilska enota Prostovoljnega gasilskega društva Sevnica,
42. Gasilska enota Prostovoljnega gasilskega društva Slovenj Gradec,
43. Gasilska enota Prostovoljnega gasilskega društva Slovenska Bistrica,
44. Gasilska enota Prostovoljnega gasilskega društva Slovenske Konjice,
45. Gasilska enota Prostovoljnega gasilskega društva Stara Vrhnika,
46. Gasilska enota Prostovoljnega gasilskega društva Steklarna Rogaška Slatina,
47. Gasilska enota Prostovoljnega gasilskega društva Stična,
48. Gasilska enota Prostovoljnega gasilskega društva Škofja Loka,
49. Gasilska enota Prostovoljnega gasilskega društva Tolmin,
50. Gasilska enota Prostovoljnega gasilskega društva Trbovlje,
51. Gasilska enota Prostovoljnega gasilskega društva Trebnje,
52. Gasilska enota Prostovoljnega gasilskega društva Zreče,
53. Gasilska enota Prostovoljnega gasilskega društva Žužemberk,
54. Gasilska enota Prostovoljnega industrijskega gasilskega društva Kovinoplastika Lož,
55. Gasilska enota Prostovoljnega gasilskega društva Vuhred.

(3) Naloge zaščite in reševanja ob ekoloških ter drugih nesrečah na morju opravlja Poklicna gasilska enota Koper.

(4) Naloge reševanja iz vode opravljajo poklicne in prostovoljne gasilske enote Gasilska enota Prostovoljnega gasilskega društva Bled, Gasilska enota Prostovoljnega gasilskega društva Gornja Radgona, Gasilska enota Prostovoljnega gasilskega društva Murska Sobota, Gasilska enota Prostovoljnega gasilskega društva Ptuj, Gasilska enota Prostovoljnega gasilskega društva Sevnica, Poklicna gasilska enota Celje, Poklicna gasilska enota Koper, Poklicna gasilska enota Kranj, Poklicna gasilska enota Krško, Poklicna gasilska enota Ljubljana, Poklicna gasilska enota Maribor, Poklicna gasilska enota Novo mesto, Poklicna gasilska enota Nova Gorica in Gasilska enota Prostovoljnega gasilskega društva Vuhred.

(5) Uprava Republike Slovenije za zaščito in reševanje na podlagi pogodb s poklicnimi gasilskimi enotami, če je treba, pa tudi z drugimi gasilskimi enotami organizira ekipe za dekontaminacijo poškodovanih v nesrečah z nevarnimi snovmi ter v industrijskih in drugih nesrečah. Določi tudi območja, na katerem intervenirajo tako, da je pokrito celotno območje države. Pri delu teh ekip sodeluje javna zdravstvena služba.

(6) Gasilske enote iz tega člena v skladu s pogodbami, sklenjenimi z Upravo Republike Slovenije za zaščito in reševanje, opravljajo naloge zaščite in reševanja na območju, za katerega so ustanovljene, ter na širšem območju, kadar so poklicane na intervencijo, tako da je pokrito celotno območje države.

(7) Opravljanje nalog iz tega člena sofinancira Uprava Republike Slovenije za zaščito in reševanje. Uprava Republike Slovenije za zaščito in reševanje usmerja in usklajuje tudi usposabljanje gasilcev potapljačev iz četrtega odstavka tega člena.

1. **člen**

(1) Upravljavec enocevnega ali dvocevnega cestnega predora, daljšega od 500 do vključno 1000 m, zagotovi ustrezno enoto operativnih prostovoljnih gasilcev, če je na podlagi predhodne analize tveganja ugotovljena povečana nevarnost nastanka požara ali nesreče z nevarnimi snovmi, upravljavec dvocevnega cestnega predora, daljšega od 1000 m, zagotovi stalno prisotnost najmanj treh poklicnih gasilcev in upravljavec enocevnega cestnega predora daljšega od 1000 m, zagotovi stalno prisotnost najmanj šestih poklicnih gasilcev, opremljenih s specialno opremo in vozilom za tehnično reševanje v predoru, ki prispejo na vhod predora najkasneje v 10 minutah od poziva oziroma ne smejo biti oddaljeni od vhoda v predor več kot 15 km. Upravljavec predora lahko organizira lastne enoto ali sklene pogodbo s pristojnimi gasilskimi enotami širšega pomena določenimi v drugem odstavku 17. člena te uredbe.

(2) Opravljanje naloge zaščite in reševanja v daljših avtocestnih in cestnih predorih, glede na pogoje iz prejšnjega odstavka, lahko zagotavljajo naslednje gasilske enote:

* za predor Karavanke – poklicna gasilska enota Jesenice;
* za predore Šentvid, Golovec, Debeli hrib in Mali vrh – Poklicna gasilska enota Ljubljana;
* za predore Podmilj, Trojane, Jasovnik in Ločica – Poklicna gasilska enota Domžale in Poklicna gasilska enota Celje s skupno dežurno ekipo v AC bazi Vransko;
* za predora Pletovarje in Golo Rebro – gasilska enota Prostovoljnega gasilskega društva Slovenske Konjice;
* za predor s pokritim vkopom Cenkova – gasilska enota Prostovoljnega gasilskega društva Gornja Radgona in gasilska enota Prostovoljnega gasilskega društva Murska Sobota;
* za predora Barnice in Podnanos – gasilska enota Prostovoljnega gasilskega društva Postojna in Poklicna gasilska enota Ajdovščina;
* za predore Kastelec, Dekani, Markovec – Poklicna gasilska enota Koper;
* za predor Ljubelj – gasilska enota Prostovoljnega gasilskega društva Bistrica pri Tržiču skupaj s Poklicno gasilsko enoto Kranj;
* za predor Sten pri Škofji Loki – gasilska enota Prostovoljnega gasilskega društva Škofja Loka.

(3) Pri izvajanju nalog zaščite in reševanja v daljših cestnih predorih sodelujejo tudi portalni gasilci. Portalne gasilce zagotavljajo gasilske enote pristojnih gasilskih poveljstev občine oziroma pristojnih gasilskih zvez.

1. **člen**

Naloge zaščite in reševanja ob železniških nesrečah v daljših železniških predorih Hrušica – Podrožca, Bohinjska Bistrica – Podbrdo, Preloge – Semič, Lokev, Beka in Škofije na trasi drugega tira oziroma drugih predorih, ki so daljši od 2000 m, izvajajo enote, ki jih organizira, opremlja in zagotavlja upravljavec železnice. Upravljavec železnice lahko organizira lastne enoto ali sklene pogodbo s pristojnimi gasilskimi enotami določenimi z načrti zaščite in reševanja, kot so Poklicna gasilska enota Jesenice, Prostovoljno gasilsko društvo Bohinjska Bistrica, Prostovoljno gasilsko društvo Tolmin, Prostovoljno gasilsko društvo Črnomelj, Poklicna gasilska enota Koper in druge.

1. **člen**

(1) Občine v skladu z načrti zaščite in reševanja določijo, katere gasilske enote na poplavnih območjih oziroma na območjih, kjer so večje tekoče ali stoječe vode, organizirajo potrebno število ekip za reševanje na vodi in iz nje. Pripadniki teh ekip morajo biti usposobljeni za reševanje na vodi in iz nje. Občine določijo tudi število ekip za reševanje na vodi in iz nje.

(2) Občine lahko ekipe za reševanje na vodi in iz nje organizirajo tudi pri drugih nevladnih organizacijah, ki delujejo na področju zaščite, reševanja in pomoči.

(3) Pripadniki enot in ekip iz prvega ter drugega odstavka tega člena, ki so usposobljeni za reševanje iz vode, lahko opravljajo naloge oseb, usposobljenih za reševanje iz vode, v skladu s predpisi, ki urejajo varstvo pred utopitvami.

**2. Enote in službe društev ter drugih nevladnih organizacij**

1. **člen**

Za opravljanje nalog zaščite, reševanja in pomoči se kot službe državnega pomena organizirajo:

1. gorska reševalna služba,
2. jamarska reševalna služba,
3. podvodna reševalna služba,
4. enote vodnikov z reševalnimi psi,
5. enote za postavitev začasnih prebivališč,
6. stacionariji in nastanitvene enote,
7. poizvedovalna služba.
8. **člen**

(1) Gorsko reševalno službo kot enotno javno službo za zaščito, reševanje in pomoč na območju celotne države organizira Gorska reševalna zveza Slovenije z 18 društvi gorske reševalne službe.

1. Gorski reševalci v okviru Gorske reševalne zveze Slovenije prostovoljno opravljajo operativne naloge gorskega reševanja. Operativne naloge gorskega reševanja so:

1. reševanje v gorah in na drugih zahtevnih ter nedostopnih oziroma težko dostopnih območjih (npr.

 gozd, kanjoni, žičniške naprave, reševanje padalcev in udeležencev drugih adrenalinskih športov),

2. reševanje ponesrečenih iz snežnih plazov vključno z uporabo lavinskih psov,

3. iskanje in poizvedovanje za pogrešanimi v gorskem svetu,

4. sodelovanje pri reševanju z žičnic, visokih objektov in v drugih zahtevnih terenskih razmerah,

5. naloge zaščite in reševanja oseb ter premoženja ob naravnih in drugih nesrečah,

6. druge splošne reševalne naloge v skladu z organizacijo in sposobnostmi službe,

7. preventivne naloge kot so ozaveščanje ljudi o nevarnostih v gorskem svetu, izobraževanje glede

 varnega gibanja v gorah.

(3) Dejavnost gorske reševalne službe sofinancira Uprava Republike Slovenije za zaščito in reševanje, pri čemer se kot izhodišče za sofinanciranje upoštevajo 600 gorskih reševalcev različnih specialnosti, zaščitna in reševalna oprema ter druga sredstva za zaščito, reševanje in pomoč, potrebna za delo gorske reševalne službe, ki jih določi Gorska reševalna zveza Slovenije v soglasju z Upravo Republike Slovenije za zaščito in reševanje v skladu s to uredbo.

(4) Dejavnost gorske reševalne službe se opravlja v skladu z merili, ki jih izda Gorska reševalna zveza Slovenije in v skladu z letnim načrtom dela, potrjenim s strani Uprave Republike Slovenije za zaščito in reševanje kot vpoklic v skladu z zakonom, ki ureja varstvo pred naravnimi in drugimi nesrečami, pri čemer se pripravljenost za reševanje šteje kot pripravljenost gorskih reševalcev (24 ur na dan, vse dni v letu, ne glede na vremenske razmere) za reševanje v gorah in na drugih zahtevnih ter nedostopnih oziroma težko dostopnih območjih, in sicer na vnaprej določenih lokacijah v skladu z letnim načrtom dela, ki ga potrdi Uprava Republike Slovenije za zaščito in reševanje.

1. **člen**

(1) Jamarsko reševalno službo kot enotno javno službo (v nadaljnjem besedilu: jamarska reševalna služba) na območju celotne države v skladu z zakonom organizira Jamarska zveza Slovenije.

(2) Dejavnost jamarske reševalne službe sofinancira Uprava Republike Slovenije za zaščito in reševanje, pri čemer se kot izhodišče za sofinanciranje upoštevajo 70 jamarskih reševalcev različnih specialnosti, zaščitna in reševalna oprema ter druga sredstva za zaščito, reševanje in pomoč, ki so potrebni za delo jamarske reševalne službe in jih določi Jamarska zveza Slovenije v soglasju z Upravo Republike Slovenije za zaščito in reševanje v skladu s to uredbo.

(3) Naloge jamarske reševalne službe so:

* reševanje ponesrečenih v kraških jamah,
* iskanje pogrešanih v kraških jamah,
* sodelovanje pri odpravljanju posledic ekoloških nesreč v kraškem podzemlju,
* opazovanje nevarnosti v kraških jamah ter obveščanje pristojnih organov in javnosti o njih,
* sodelovanje pri zaščiti in reševanju ob naravnih in drugih nesrečah v skladu z organizacijo ter sposobnostmi službe.

(4) Naloge jamarske reševalne službe se opravlja v skladu s pravili, ki jih izda Jamarska zveza Slovenije

1. **člen**

(1) Podvodno reševalno službo kot enotno javno službo za reševanje iz vode na območju celotne države organizira Slovenska potapljaška zveza.

(2) Dejavnost podvodne reševalne službe sofinancira Uprava Republike Slovenije za zaščito in reševanje, pri čemer se kot izhodišče za sofinanciranje upoštevajo 72 potapljačev različnih specialnosti ter druga sredstva za zaščito, reševanje in pomoč, ki so potrebna za delo podvodne reševalne službe in jih določi Slovenska potapljaška zveza v soglasju z Upravo Republike Slovenije za zaščito in reševanje v skladu s to uredbo. Podvodna reševalna služba lahko opravlja tudi naloge zaščite, reševanja in pomoči, za katere je potrebno tehnično potapljanje, če so pripadniki službe ustrezno usposobljeni oziroma opremljeni.

(3) Reševanje na vodi in iz nje v skladu s to uredbo opravljajo tudi gasilske enote ter ekipe drugih nevladnih organizacij in Civilne zaščite, pri čemer se z načrti zaščite in reševanja zagotovi, da se reševanje na vodi in iz nje izvaja usklajeno med različnimi reševalnimi službami in enotami.

(4) Naloge podvodne reševalne službe so:

* iskanje pogrešanih in reševanje ponesrečenih na vodi in iz nje,
* sodelovanje pri reševanju ljudi, živali, premoženja in kulturne dediščine ob poplavah ter nesrečah na vodi,
* sodelovanje pri opravljanju nujnih zaščitnih in drugih del zaradi preprečitve ter ublažitve posledic nesreč na vodah.

(5) Naloge podvodne reševalne službe se opravlja v skladu s pravili, ki jih izda Slovenska potapljaška zveza.

**3. Enote društev in drugih nevladnih organizacij**

1. **člen**

(1) Enote vodnikov z reševalnimi psi organizirata Kinološka zveza Slovenije in Zveza vodnikov reševalnih psov Slovenije na območju celotne Slovenije.

(2) Naloge enot vodnikov z reševalnimi psi so:

– iskanje pogrešanih oseb ob naravnih in drugih nesrečah,

– iskanje, reševanje in dajanje pomoči preživelim v ruševinah.

 (3) Dejavnost Kinološke zveze Slovenije in Zveze vodnikov reševalnih psov Slovenije sofinancira Uprava Republike Slovenije za zaščito in reševanje. Kinološka zveza Slovenije skupaj z Zvezo društev vodnikov reševalnih psov Slovenije zagotavlja 13 enot vodnikov in reševalnih psov, s katerimi pokriva območje celotne Slovenije. Osebna in skupna reševalna oprema se določita v soglasju z Upravo Republike Slovenije za zaščito in reševanje.

1. **člen**

(1) Enote za postavitev začasnih prebivališč organizirata Zveza tabornikov Slovenije in Združenje Slovenskih katoliških skavtinj in skavtov z vsaj 13 enot, s katerimi se zagotavlja pokritost območja celotne Slovenije.

(2) Naloge enot za postavitev zasilnih prebivališč so:

* postavljanje začasnih prebivališč za ogrožene prebivalce,
* sodelovanje pri zagotavljanju potrebnih življenjskih pogojev v začasnih prebivališčih,
* pomoč pri vzpostavljanju stacionarijev za posebne kategorije oseb v skladu z načrti oziroma pri zagotavljanju začasne nastanitve in oskrbe nastanjenih oseb.

(3) Dejavnost Zveze tabornikov Slovenije in Združenja slovenskih katoliških skavtov in skavtinj sofinancira Uprava Republike Slovenije za zaščito in reševanje, pri čemer se število in obseg ekip, ki jih zagotavlja posamezna organizacija, določita v soglasju z Upravo Republike Slovenije za zaščito in reševanje.

1. **člen**

(1) Rdeči križ Slovenije ob večjih naravnih in drugih nesrečah sodeluje pri organizaciji delovanja stacionarijev ter zagotavlja ekipe za organiziranje stacionarijev in nastanitvenih centrov v javnih in drugih primernih objektih ter na primernih površinah. Prav tako zagotavlja strokovno zdravstveno osebje za operativno delovanje mobilnega stacionarija pri Upravi Republike Slovenije za zaščito in reševanje.

(2) Naloge v stacionarijih so:

* oskrbovanje in negovanje poškodovanih in obolelih,
* oskrbovanje in negovanje posebno ogroženih prebivalcev (nosečnic, mater z otroki, invalidov, starejših oseb idr.).

(3) Naloge nastanitvenih centrov so:

* izvajanje ukrepov za sprejemanje in nastanitev evakuiranega prebivalstva in drugih ogroženih ljudi ter drugih ukrepov, ki lahko prispevajo k preskrbi ogroženih in prizadetih ljudi,
* naloge, povezane z obveščanjem, evidentiranjem in poizvedovanjem za žrtvami oboroženih spopadov ter prizadetimi v naravnih in drugih nesrečah.

(4) Stacionarij se organizira v Mariboru, nastanitvene enote pa v Ljubljani, Novi Gorici in Novem mestu.

(5) Rdeči križ Slovenije organizira tudi enotno poizvedovalno službo na območju države v soglasju z Upravo Republike Slovenije za zaščito in reševanje.

(6) Uprava Republike Slovenije za zaščito in reševanje sofinancira naloge iz tega člena in organizacijo ter usposabljanje ekip za prvo pomoč iz 4. člena te uredbe na podlagi medsebojne pogodbe z Rdečim križem Slovenije ter dejavnost Rdečega križa Slovenije v delu, ki se nanaša na organizirano širjenje usposobljenosti za prvo pomoč, ki ni urejeno s področnim zakonom.

1. **člen**

(1) Društva in druge nevladne organizacije, razen gasilskih društev, določijo merila za organiziranje, opremljanje in usposabljanje svojih enot, služb in drugih operativnih sestav v soglasju z Upravo Republike Slovenije za zaščito in reševanje.

(2) Z merili iz prejšnjega odstavka se določijo kadrovske sestave enot in vrsta ter količina opreme ter sredstev za zaščito, reševanje in pomoč. Za opremo in sredstva zaščite, reševanja in pomoči se določita tudi način uporabe in vzdrževanja ter rok trajanja.

(3) Oprema in sredstva za zaščito, reševanje in pomoč enot, služb in drugih operativnih sestav društev ter drugih nevladnih organizacij, ki se kupujejo s sredstvi državnega proračuna in proračunov občin, morajo ustrezati predpisanim standardom in v skladu s tipizacijo, če je ta določena.

1. **člen**

Enote in službe za zaščito, reševanje in pomoč lahko ne glede na to uredbo ustanovijo tudi druga društva in druge nevladne organizacije, če izpolnjujejo naslednje pogoje:

* razpolagajo z usposobljenimi kadri,
* razpolagajo s primerno opremo in sredstvi,
* zagotavljajo pravočasno pripravljenost enot, služb in drugih operativnih sestav za opravljanje nalog zaščite, reševanja in pomoči,
* opravljajo naloge zaščite, reševanja in pomoči na podlagi odločitve pristojnega občinskega organa ter načrtov zaščite in reševanja.
1. **člen**

Občine lahko glede na ogroženost organizirajo tudi:

* enote vodnikov z reševalnimi psi,
* enote za postavitev začasnih prebivališč,
* enote radioamaterjev,
* enote za reševanje iz vode in na njej,
* druge enote in službe.
1. Enote, službe in centri za zaščito, reševanje in pomoč, ki jih organizirajo državni organi
2. **člen**

(1) Enote, službe in centre za opravljanje določenih nalog zaščite, reševanja in pomoči ob naravnih in drugih nesrečah organizirajo Uprava Republike Slovenije za zaščito in reševanje ter pristojna ministrstva v sodelovanju z zavodi oziroma gospodarskimi družbami, in sicer:

* nastanitvene centre in mobilni stacionarij,
* enoto za identifikacijo oseb,
* ekološki laboratorij z mobilno enoto,
* enoto za zaščito in reševanje ob nesrečah s klorom ter drugimi jedkimi snovmi,
* enoto za reševanje ob rudniških nesrečah,
* enoto za izvedbo interventnih pregledov zemeljskih plazov,
* enote za hitre reševalne intervencije,
* službo za pomoč pri odpravi posledic nesreč z nevarnimi snovmi,
* službo za zaščito in reševanje ob ekoloških in drugih nesrečah na morju.
1. (2) Sredstva za organiziranje, opremljanje, usposabljanje in delovanje enot, služb in centrov iz prejšnjega odstavka se zagotavljajo v okviru proračuna pristojnih ministrstev.

(3) Organizacija, opremljanje, usposabljanje in druga vprašanja enot, služb in centrov iz prvega odstavka tega člena se, če je treba, uredijo s pogodbami z organizacijami, gospodarskimi družbami, javnimi zavodi, z dogovorom med pristojnimi ministrstvi ali s sklepi Vlade Republike Slovenije.

(4) Uprava Republike Slovenije za zaščito in reševanje s pogodbami z ustreznimi gospodarskimi družbami organizira službo za pomoč pri odpravi posledic nesreč z nevarnimi snovmi, zlasti za odvzem in nevtraliziranje nevarnih snovi, kontaminirane zemljine in drugih sredstev, v sodelovanju z drugimi silami za zaščito, reševanje in pomoč. Uprava Republike Slovenije za zaščito in reševanje s pogodbami z ustreznimi gospodarskimi družbami organizira tudi enoto za zaščito in reševanje ob nesrečah s klorom in drugimi jedkimi snovmi ter enoto za reševanje ob rudniških nesrečah. Nastavitveni center in mobilni stacionarij organizira Uprava Republike Slovenije za zaščito in reševanje.

(5) Uprava Republike Slovenije za zaščito in reševanje lahko s pogodbami z ustreznimi javnimi zavodi in gospodarskimi družbami zagotovi ekipe geologov in geotehnikov ter ustrezno pripravljenost zlasti za izvedbo interventnih pregledov zemeljskih plazov in pripravo prve ocene geoloških tveganj ter pripravo nabora najnujnejših interventnih ukrepov med potekom intervencij ob naravnih nesrečah. S pogodbami se uredijo opremljanje, usposabljanje ekip ter druga vprašanja za njihovo delovanje v sistemu varstva pred naravnimi in drugimi nesrečami.

(6) Uprava Republike Slovenije za zaščito in reševanje s pogodbami z ustreznimi znanstvenoraziskovalnimi organizacijami, javnimi zavodi ali v dogovoru s pristojnimi ministrstvi zagotovi službe in ekipe ter ustrezno pripravljenost za ugotavljanje vrste in obsega ogrožanja ter za zagotovitev strokovnega ukrepanja ob uporabi orožja ali sredstev za množično uničevanje oziroma drugih nevarnih snovi v skladu z državnimi načrti zaščite in reševanja. S pogodbami oziroma dogovori se uredijo opremljanje, usposabljanje služb in ekip ter druga vprašanja za njihovo delovanje v sistemu varstva pred naravnimi in drugimi nesrečami.

(7) Naloge zaščite, reševanja in pomoči s pomočjo zrakoplovov se izvajajo z zrakoplovi določenimi v uredbi, ki ureja izvajanje zaščite, reševanja in pomoči z uporabo zrakoplovov.

1. **člen**

(1) Službo za zaščito in reševanje ob ekoloških in drugih nesrečah na morju sestavljajo v skladu s predpisi in mednarodnimi akti:

* Uprava Republike Slovenije za pomorstvo s koordinacijskim centrom za iskanje in reševanje na morju, ki neposredno vodi iskanje in reševanje na morju oziroma ki kot koordinator služb državnih organov, ki delujejo na morju, zagotavlja usklajenost delovanja služb;
* regijski poveljnik Civilne zaščite in Štab Civilne zaščite za Obalno regijo, ustrezne enote ali službe Civilne zaščite ter Uprava Republike Slovenije za zaščito in reševanje;
* druge državne in lokalne sile za zaščito, reševanje in pomoč ter organi vodenja.

(2) Delovanje organov, enot in sil iz prejšnjega odstavka ter drugih sil za zaščito, reševanje in pomoč v skladu z načelom postopnosti ob večjih nesrečah vodi, usmerja in usklajuje regijski poveljnik Civilne zaščite.

(3) Uprava Republike Slovenije za zaščito in reševanje s pogodbami z ustreznimi gospodarskimi družbami in zavodi, ki razpolagajo z ustreznimi plovili in drugo opremo, organizira opravljanje določenih nalog zaščite, reševanja in pomoči iz prvega odstavka tega člena.

1. **člen**

(1) Za hiter odziv na naravne in druge nesreče in opravljanje posebno zahtevnih nalog zaščite, reševanja in pomoči (tehničnega reševanja, radiološke, kemične in biološke zaščite, izvajanja podpore gašenju iz zraka, zagotavljanju začasne namestitve idr.) ter za pomoč drugim državam Uprava Republike Slovenije za zaščito in reševanje organizira enote za hitre reševalne intervencije.

(2)  Enote za hitre reševalne intervencije sestavljajo pripadniki sil zaščite, reševanja in pomoči, ki imajo različna znanja in sposobnosti.

(3) Sestavo enot za hitre reševalne intervencije določi Uprava Republike Slovenije za zaščito in reševanje.

(4) Za operativno vodenje in usposabljanje enot za hitre reševalne intervencije se pri Upravi Republike Slovenije za zaščito in reševanje ustanovi poveljstvo enot.

(5) Uprava Republike Slovenije za zaščito in reševanje lahko za pomoč drugim državam organizira samostojno ali v dogovoru z občinami oziroma nevladnimi organizacijami stalne ali začasne operativne sestave reševalcev ali strokovnjakov, ki se lahko napotijo izven države samostojno ali v okviru enot za hitre reševalne intervencije. V operativnih sestavah ali skupinah, ki se lahko napotijo izven države, če je treba, sodelujeta tudi vojska in policija.

**34. člen**

1. S posebnim dogovorom med ministrstvi, pristojnimi za obrambo, notranje zadeve, zdravje in promet, se v skladu z regijskimi načrti ter načrti zaščite in reševanja organizacij uredijo posamezna vprašanja izvajanja zaščite, reševanja in pomoči ob velikih prometnih nesrečah oziroma množičnih prometnih nesrečah na avtocestah in hitrih cestah ter v cestnih in avtocestnih predorih, daljših od 500 metrov, ter ob železniških nesrečah in nesrečah v železniških predorih, daljših od 1000 metrov, pri katerih je veliko poškodovanih ali nenadno obolelih. V teh nesrečah naloge zaščite, reševanja in pomoči poleg gasilskih in drugih enot, določenih s to uredbo, ter službe za nujno medicinsko pomoč, opravljajo tudi druge reševalne enote in sestave, določene v načrtih zaščite in reševanja.

(2) Uprava Republike Slovenije za zaščito in reševanje v sodelovanju s službo nujne medicinske pomoči, upravljavcem državnega cestnega in avtocestnega omrežja, upravljavcem železnic, upravljavcem plovnega prometa in drugimi pristojnimi organi ter službami zagotovi na območju regij potrebne zaloge sredstev in opreme za nesreče z velikim številom poškodovanih ali nenadno obolelih. Uprava Republike Slovenije za zaščito in reševanje omogoči uporabo informacijskega in komunikacijskega sistema zaščite in reševanja za opravljanje nalog zaščite, reševanja in pomoči po tem členu.

**35. člen**

  Ministrstva, znanstvenoraziskovalne organizacije, gospodarske družbe, zavodi in druge organizacije, ki organizirajo enote in ekipe oziroma so dolžni zagotavljati druge zmogljivosti, morajo skrbeti za njihovo organiziranost, popolnjenost, usposobljenost, opremljenost ter pripravljenost. Te enote, ekipe in druge zmogljivosti se aktivirajo na podlagi določil načrtov zaščite in reševanja, če za določeno enoto ali ekipo ni določen poseben načrt aktiviranja.

III. MERILA ZA IZOBRAŽEVANJE IN USPOSABLJANJE

1. Usposabljanje pripadnikov Civilne zaščite

**36. člen**

(1) Usposabljanje pripadnikov Civilne zaščite organizirajo Uprava Republike Slovenije za zaščito in reševanje, občine ter gospodarske družbe, zavodi in druge organizacije ter državni organi, ki organizirajo Civilno zaščito.

1. Programe usposabljanja pripadnikov Civilne zaščite izvajajo Izobraževalni center za zaščito in reševanje Republike Slovenije pri Upravi Republike Slovenije za zaščito in reševanje, državni in občinski organi ter izobraževalne organizacije, ki izpolnjujejo naslednje pogoje:
	* so registrirane za opravljanje dejavnosti izobraževanja odraslih,
	* imajo zaposlenega organizatorja usposabljanja, ki ima najmanj pridobljeno izobrazbo po izobraževalnih programih za pridobitev visokošolske izobrazbe, ki je po zakonu, ki ureja slovensko ogrodje kvalifikacij, uvrščena v 8. raven slovenskega ogrodja kvalifikacij, andragoško izobrazbo ter strokovni izpit, predpisan za področje izobraževanja,
	* imajo ustrezno usposobljene predavatelje teoretičnih vsebin, ki imajo najmanj pridobljeno izobrazbo po izobraževalnih programih za pridobitev višješolske izobrazbe, ki je po zakonu, ki ureja slovensko ogrodje kvalifikacij, uvrščena v 6. raven slovenskega ogrodja kvalifikacij,
	* imajo inštruktorji imeti najmanj pridobljeno izobrazbo po izobraževalnih programih za pridobitev srednje izobrazbe oziroma srednje strokovne izobrazbe, ki je po zakonu, ki ureja slovensko ogrodje kvalifikacij, uvrščena v 5. raven slovenskega ogrodja kvalifikacij,
	* razpolagajo s prostori, opremo in učnimi sredstvi za izvedbo posameznega programa.

 (3) Temeljna in dopolnilna usposabljanja članov enot za prvo pomoč iz prvega, drugega in tretjega odstavka 4. člena te uredbe, izvaja Rdeči križ Slovenije po programih, ki jih predlaga Strokovni center Rdečega križa Slovenije za prvo pomoč

(4) Uprava Republike Slovenije za zaščito in reševanje na podlagi mednarodnih obveznosti države organizira in izvaja tudi usposabljanja v sodelovanju z Evropsko unijo, Natom, Organizacijo združenih narodov in drugimi mednarodnimi organizacijami.

2. usposabljanje pripadnikov enot IN služb društev TER drugih nevladnih organizacij

**1. Usposabljanje gasilcev**

**37. člen**

(1) Gasilska zveza Slovenije, gasilske zveze in prostovoljna gasilska društva izvajajo usposabljanje prostovoljnih gasilcev za izvajanje javne gasilske službe po programih, ki jih sprejmejo pristojni organi Gasilske zveze Slovenije, in po programih, ki jih določi minister.

(2) Izobraževalni center za zaščito in reševanje Republike Slovenije pri Upravi Republike Slovenije za zaščito in reševanje izvaja v Gasilski šoli temeljno in dopolnilno usposabljanje poklicnih gasilcev po programih usposabljanja, ki jih določi minister.

(3) Izobraževalni center za zaščito in reševanje Republike Slovenije pri Upravi Republike Slovenije za zaščito in reševanje izvaja v Gasilski šoli tudi zahtevnejša, s programi določena usposabljanja za prostovoljne gasilce, ki jih določi minister.

 (4) Uprava Republike Slovenije za zaščito in reševanje uskladi z Gasilsko zvezo Slovenije programe za temeljno in dopolnilno usposabljanje ter programe za izpite prostovoljnih gasilcev. Z Združenjem slovenskih poklicnih gasilcev uskladi programe za usposabljanje poklicnih gasilcev in programe za strokovne izpite poklicnih gasilcev.

**2. Usposabljanje gorskih reševalcev**

**38. člen**

1. Gorska reševalna zveza Slovenije izvaja usposabljanja gorskih reševalcev.

(2) Gorska reševalna zveza Slovenije ima pri opravljanju svojih dejavnosti naslednja pooblastila:

* izvaja obvezna usposabljanja (izvajanje vaj, seminarjev, tečajev) za gorskega reševalca po programih, ki jih predlaga Gorska reševalna zveza Slovenije v sodelovanju z Upravo Republike Slovenije za zaščito in reševanje,
* izvaja usposabljanje (izvajanje vaj, seminarjev, tečajev) za specialnosti gorskega reševanja po programih, ki jih predlaga Gorska reševalna zveza Slovenije v sodelovanju z Upravo Republike Slovenije za zaščito in reševanje,
* izvaja usposabljanje organizatorjev turističnih dejavnosti na nedostopnih ali težje dostopnih območjih za izboljšanje varnosti udeležencev po programu, ki ga predlaga Gorska reševalna zveza Slovenije s soglasjem Uprave Republike Slovenije za zaščito in reševanje,
* prepove nepooblaščenim osebam dostop v bližino kraja intervencije.

**3. Usposabljanje drugih enot in služb društev ter drugih nevladnih organizacij**

**39. člen**

Društva in druge nevladne organizacije, določene s to uredbo organizirajo in izvajajo usposabljanje članov svojih enot, služb ter drugih operativnih sestavov za opravljanje nalog zaščite, reševanja in pomoči v skladu s programi usposabljanja ter v skladu s pravili svoje stroke.

**40. člen**

(1) Izobraževalni center za zaščito in reševanje Republike Slovenije pri Upravi Republike Slovenije za zaščito in reševanje izvaja usposabljanje enot, služb ter drugih operativnih sestav iz prejšnjega člena za opravljanje predvsem zahtevnejših nalog zaščite, reševanja in pomoči po programih, ki jih pripravijo pristojni organi društev in nevladnih organizacij ter h katerim da soglasje ali jih določi minister.

(2) Če društva in druge nevladne organizacije izvajajo programe usposabljanja za opravljanje nalog v skladu z zakonom, ki ureja varstvo pred naravnimi in drugimi nesrečami, ter s to uredbo, v Izobraževalnem centru za zaščito in reševanje Republike Slovenije pri Upravi Republike Slovenije za zaščito in reševanje, zanje veljajo enaki pogoji uporabe kot za uporabnike sredstev državnega proračuna.

**4. Usposabljanje enot, služb in centrov za zaščito, reševanje in pomoč, ki jih organizirajo državni organi**

**41. člen**

(1) Izobraževalni center za zaščito in reševanje Republike Slovenije pri Upravi Republike Slovenije za zaščito in reševanje izvaja usposabljanje pripadnikov enot, služb in centrov iz 32. člena te uredbe na podlagi programov usposabljanja, ki jih določi minister.

(2) Izobraževalni center za zaščito in reševanje Republike Slovenije pri Upravi Republike Slovenije za zaščito in reševanje na podlagi posebnih dogovorov in v okviru možnosti lahko izvaja tudi druge programe na področju varstva pred naravnimi in drugimi nesrečami, ki jih določijo pristojni ministri.

(3) Programi usposabljanja, ki jih določi oziroma k njim da soglasje minister v skladu z zakonom, ki ureja varstvo pred naravnimi in drugimi nesrečami, ter s to uredbo, se pripravijo v skladu z metodologijo za pripravo programov usposabljanja na področju zaščite, reševanja in pomoči, ki jo pripravi Uprava Republike Slovenije za zaščito in reševanje. V vseh programih, ki se izvajajo v Izobraževalnem centru zaščite in reševanja Republike Slovenije pri Upravi Republike Slovenije za zaščito in reševanje, se mora določiti, kdo nosi stroške izvajanja teh programov, in ovrednotiti stroške izvedbe programa usposabljanja.

IV. PREHODNE DOLOČBE

**42. člen**

 Gasilske enote se organizirajo, usposobijo in opremijo z gasilskimi vozili in opremo v skladu s to uredbo najpozneje do 1. januarja 2032.

**43. člen**

Formacije reševalnih služb, ki so organizirane kot javne službe, do 30. septembra 2026 delujejo v obsegu, kot so delovale na podlagi pogodb z Upravo Republike Slovenije za zaščito in reševanje ob uveljavitvi te uredbe.

**44. člen**

Do spremembe in dopolnitve Uredbe o izvajanju zaščite, reševanja in pomoči z uporabo zrakoplovov (Uradni list RS, št. 46/98, 42/05 in 21/16) se kot zrakoplovi po tej uredbi štejejo tudi zrakoplovi Uprave Republike Slovenije za zaščito in reševanje.

V. KONČNI DOLOČBI

Z dnem uveljavitve te uredbe prenehata veljati Uredba o organiziranju, opremljanju in usposabljanju sil za zaščito, reševanje in pomoč (Uradni list RS, št. 99/07, 54/09, 23/11 in 27/16) in Pravilnik o kadrovskih in materialnih formacijah enot, služb in organov Civilne zaščite (Uradni list RS, št. 104/08), ki pa se uporablja še do 30. septembra 2026, kolikor ni v nasprotju s to uredbo.

**46. člen**

Ta uredba začne veljati petnajsti dan po objavi v Uradnem listu Republike Slovenije.

Št.

Ljubljana, dne

EVA 2025-1911-0006

 Vlada Republike Slovenije

 dr. Robert Golob

 predsednik

**OBRAZLOŽITEV**

**I. UVOD**

**1. Pravna podlaga**

Pravno podlago za predlagano uredbo določajo:

* tretji odstavek 73. člena, četrti odstavek 75. člena in tretji odstavek 76. člena Zakona o varstvu pred naravnimi in drugimi nesrečami (Uradni list RS, št. 51/06 – uradno prečiščeno besedilo, 97/10, 21/18 – ZNOrg in 117/22), ki Vlado Republike Slovenije pooblaščajo, da z merili določi obseg in način opravljanja nalog enot, služb in drugih operativnih sestav za zaščito, reševanje in pomoč ter določi način organiziranja enot in služb Civilne zaščite na državni in lokalni ravni ter v gospodarskih družbah, zavodih in drugih organizacijah;
* drugi odstavek 8. člena Zakona o gasilstvu (Uradni list RS, št. [113/05](https://www.uradni-list.si/glasilo-uradni-list-rs/vsebina/2005-01-5006) – uradno prečiščeno besedilo, [23/19](https://www.uradni-list.si/glasilo-uradni-list-rs/vsebina/2019-01-1030), [189/20](https://www.uradni-list.si/glasilo-uradni-list-rs/vsebina/2020-01-3287) – ZFRO, [39/22](https://www.uradni-list.si/glasilo-uradni-list-rs/vsebina/2022-01-0771) in [117/22](https://www.uradni-list.si/glasilo-uradni-list-rs/vsebina/2022-01-2793) – ZVNDN-C), ki Vlado Republike Slovenije pooblašča, da določi gasilske enote, ki opravljajo naloge zaščite in reševanja širšega pomena.

**II. VSEBINSKA OBRAZLOŽITEV PREDLAGANIH REŠITEV**

**K 1. členu**

Določa področje, ki ga ureja uredba, in sicer merila za organiziranje, opremljanje in usposabljanje Civilne zaščite, gasilskih enot in drugih sil za zaščito, reševanje in pomoč za opravljanje nalog ob naravnih in drugih nesrečah.

**K 2. členu**

Člen določa pomene izrazov, ki so uporabljeni v uredbi.

**K 3. členu**

V 3. členu so taksativno določene enote in službe Civilne zaščite (v nadaljnjem besedilu CZ), ki se praviloma organizirajo, kadar nalog zaščite, reševanja in pomoči, ki jih opravljajo te enote in službe, ni mogoče opravljati s poklicnimi reševalnimi službami oziroma enotami, službami ali sestavami, ki jih organizirajo društva in druge nevladne organizacije, oziroma z gospodarskimi družbami, zavodi in drugimi organizacijami. Poleg navedenih se, če je treba, lahko organizirajo še druge enote in službe. Določa tudi, da se za opravljanje nalog zaščite, reševanja in pomoči (v nadaljnjem besedilu ZRP) imenujejo organi Civilne zaščite (poveljniki ter štabi in poverjeniki). Lahko pa državni organi, lokalne skupnosti, gospodarske družbe, zavodi in druge organizacije organizirajo enote, službe in organe Civilne zaščite, čeprav jih merila, določena s to uredbo, ne določajo kot obvezna.

**K 4. členu**

V 4. členu so določeni organi oziroma organizacije, ki morajo organizirati ekipe prve pomoči, in sicer so to gospodarske družbe, zavodi in druge organizacije, ki v delovnem procesu uporabljajo, proizvajajo, prevažajo ali skladiščijo nevarne snovi, nafto in njene derivate ter energetske pline in opravljajo dejavnost ali upravljajo sredstva za delo, ki so nevarna za nastanek nesreče in morajo zato pripraviti načrte zaščite in reševanja (od 50 do 300 ekip). Ekipe prve pomoči morajo organizirati tudi šole (1 ekipo) in občine v sodelovanju z Rdečim križem Republike Slovenije (po1 ekipo do 10.000 prebivalcev in na vsakih nadaljnjih 10.000 prebivalcev dodatno ekipo).

Ekipe prve pomoči organizirajo, v dogovoru z Rdečim križem Republike Slovenije, tudi Upravi Republike Slovenije za zaščito in reševanje (v nadaljnjem besedilu: URSZR) za območje celotne države (160 ekip). V členu so določene tudi naloge, ki jih izvajajo ekipe prve pomoči.

**K 5. členu**

5. člen določa merila za občine, na območju katerih se morajo organizirati tehnično reševalne enote (sem spadajo enote tehničnega reševanja in enote za iskanja zasutih v ruševinah), in število potrebnih ekip. Merilo za organiziranje ekip v posamezni občini je stopnja potresne ogroženosti in število prebivalcev. Občine lahko zagotovijo potrebne zmogljivosti za tehnično reševanje, razen ekip za iskanje zasutih v ruševinah, s pogodbami z ustreznimi gospodarskimi družbami, zavodi in drugimi organizacijami s področja gradbeništva, ki imajo potrebne tehnične in druge zmogljivosti.

URSZR na državni ravni organizira četo za tehnično reševanje in en vod za tehnično potapljanje ter v regijah oddelke za iskanje zasutih v ruševinah, oddelek za tehnično reševanje s specialnimi delovnimi stroji in napravami, oddelke za prečrpavanje večjih količin vode in ekipe za reševanje na vodi in iz nje. URSZR lahko zagotovi dodatne zmogljivosti za tehnično reševanje s pogodbami z gospodarskimi družbami, ki imajo potrebne tehnične in druge zmogljivosti. V členu so še določene naloge, ki jih opravljajo tehnično reševalne enote.

**K 6. členu**

6. člen določa merila za organiziranje enot za radiološko, kemijsko in biološko zaščito (v nadaljnjem besedilu RKB), in sicer jih morajo organizirati gospodarske družbe, zavodi in druge organizacije, ki so v skladu s predpisom na področju varstva okolja, ki ureja preprečevanje večjih nesreč in zmanjševanje njihovih posledic za ljudi in okolje, uvrščene med obrate večjega tveganja za okolje (najmanj eno ekipo za radiološko oziroma kemijsko izvidovanje glede na dejavnost in najmanj eno ekipo za dekontaminacijo), ter občine, ki imajo na svojem območju zgoraj navedene obrate.

URSZR organizira za delovanje na območju države in zunaj nje najmanj en oddelek za radiološko, kemijsko in biološko dekontaminacijo ter en oddelek za radiološko in kemijsko izvidovanje.

Člen določa tudi naloge enot RKB.

**K 7. členu**

Varstvo pred neeksplodiranimi ubojnimi sredstvi se zagotavlja le na ravni države, in sicer URSZR organizira Državno enoto za varstvo pred neeksplodiranimi ubojnimi sredstvi. V členu so določeni naloge navedene enote, način delovanja, postopki in drugi varnostni postopki pa bodo urejeni s posebnim predpisom.

**K 8. členu**

V 8. členu je določeno, da morajo ob povečani nevarnosti napada na državo gospodarske družbe in zavodi, ki imajo v lasti ali upravljanju objekte z zaklonišči, lastniki oziroma upravljavci stanovanjskih stavb z zaklonišči ter občine z 10.000 ali več prebivalci, v katerih so objekti z zaklonišči, organizirati enote za uporabo zaklonišč. Določa tudi naloge, ki jih morajo opravljati navedene enote.

**K 9. členu**

9. člen določa, da morajo URSZR in občine organizirati službe za podporo. Te službe obsegajo enote ali ekipe za nastanitev in oskrbo, logistično podporo, psihološko pomoč, prevoze, informacijsko in komunikacijsko podporo, strokovno-tehnično podporo ter druge potrebe enot, služb, poveljnikov, njihovih namestnikov in štabov Civilne zaščite. Število enot ali ekip URSZR oziroma občine določijo glede na obseg in vrsto nesreče.

URSZR lahko v skladu z načrti zaščite in reševanja organizira posebne službe za podporo in opravljanje določenih nalog pri izvajanju zaščite, reševanja in pomoči, kot so služba za podporo organom vodenja Civilne zaščite na državni ravni in služba za podporo organom vodenja Civilne zaščite v regijah, služba za podporo in opravljanje posebnih nalog zaščite, reševanja in pomoči ob ekoloških in drugih nesrečah na morju, služba za izvajanje podpore države gostiteljice za podporo pri sprejemu in uporabi pomoči in druge posebne službe. URSZR lahko informacijsko-komunikacijsko podporo (IKT) Štabu Civilne zaščite Republike Slovenije oziroma podporo organom vodenja zaščite, reševanja in pomoči ob velikih nesrečah, kot so potres, požar v naravnem okolju in druge, zagotovi na podlagi pogodbe z Zvezo radioamaterjev Slovenije ter radioamaterskimi društvi oziroma občinami na ogroženem območju. V členu so določene tudi naloge službe za podporo.

**K 10. členu**

URSZR za popis in oceno poškodovanosti objektov v naravnih in drugih nesrečah ustanovi do 100 komisij, katerih člani imajo status pripadnika Civilne zaščite.

**K 11. členu**

V 11. členu so določeni organi in organizacije, ki imenujejo poveljnike Civilne zaščite, in sicer so to gospodarske družbe, zavodi in druge organizacije z več kot 100 zaposlenimi, občine (lahko jih imenujejo tudi v mestnih četrtnih) in Vlada Republike Slovenije. Ne glede na število zaposlenih poveljnike Civilne zaščite imenujejo zavodi, ki opravljajo bolnišnično dejavnost regijskega pomena, ter gospodarske družbe, ki na državni ali regijski ravni upravljajo infrastrukturne sisteme, zlasti energetske, cestne, železniške, letalske, plovne, informacijsko-komunikacijske, vodovodne in druge oskrbne sisteme.

**K 12. členu**

12. člen določa naloge poverjenikov za Civilno zaščito in organe ter organizacije, ki jih imenujejo šole in drugi javni zavodi, ki opravljajo dejavnost vzgoje in izobraževanja, otroškega, invalidskega in socialnega varstva ter nege starejših oseb, ki imajo v svoji ustanovi več kot 100 oskrbovancev oziroma varovancev, občine v večjih naseljih ali vaseh, ki so razvrščene v IV. ali V. razred ogroženosti zaradi naravnih ali drugih nesreč, in upravitelji športnih, trgovskih in drugih središč, v katerih se lahko naenkrat zadržuje več kot 2000 ljudi. Glede na ocene ogroženosti pa se lahko imenujejo tudi v gospodarskih družbah, zavodih in drugih organizacijah, v večjih stanovanjskih stavbah, ulicah ali delih naselij, v vaseh in zaselkih.

**K 13. členu**

V 13 členu je določen čas, v katerem se morajo organi vodenja Civilne zaščite aktivirati, in sicer v operativni sestavi v največ do štirih urah, enote in službe pa v do osmih urah.

**K 14. členu**

14. člen določa, da morajo biti zaščitna in reševalna oprema ter orodja za zaščito, reševanje in pomoč enotam, službam in organom vodenja Civilne zaščite, ki se kupujejo s sredstvi proračuna Republike Slovenije in proračunov občin, praviloma tipizirani ter ustrezati predpisanim standardom.

**K 15. členu**

15. člen določa, da morajo biti sedeži štabov in drugih organov vodenja Civilne zaščite, služb za podporo ter drugih služb ob naravnih in drugih nesrečah poleg drugih oznak označeni tudi z vidno razobešeno zastavo Civilne zaščite. Sedeži vodstev intervencij pa morajo biti poleg zastave Civilne zaščite ali zastave rdeče barve ponoči označeni tudi z rdečo lučjo.

**K 16. členu**

V 16. členu je določeno, da se gasilske enote organizirajo v skladu z merili, ki so določena v prilogi k tej uredbi.

**K 17. členu**

V 17. členu so določene gasilske enote, ki opravljajo naloge reševanja in pomoči širšega pomena (GEŠP), ter njihove naloge, ki pa so za posamezne gasilske enote določene še specifično (npr. reševanje iz vode opravljajo poklicne in prostovoljne gasilske enote PGD Bled, PGD Gornja Radgona, PGD Murska Sobota, PGD Ptuj, PGD Sevnica, PGE Celje, PGE Koper, PGE Kranj, PGE Krško, PGE Ljubljana, PGE Maribor, PGE Novo mesto).

Gasilske enote, določene v drugem odstavku tega člena, v skladu s pogodbami URSZR opravljajo naloge zaščite in reševanja na območju, za katerega so ustanovljene, ter na širšem območju, kadar so poklicane na intervencijo tako, da je pokrito celotno območje države. Opravljanje nalog širšega pomena sofinancira država.

**K 18. členu**

18. člen določa, da mora upravljavec enocevnega ali dvocevnega cestnega predora, daljšega od 500 do vključno 1000 metrov, zagotoviti ustrezno enoto operativnih gasilcev, če je na podlagi predhodne analize tveganja ugotovljena povečana nevarnost nastanka požara ali nesreče z nevarnimi snovmi. Poleg tega mora na cestnih povezavah, daljših od 1000 metrov, zagotovi stalno prisotnost najmanj treh poklicnih gasilcev in upravljavec enocevnega cestnega predora daljšega od 1000 m, zagotovi stalno prisotnost najmanj šestih poklicnih gasilcev, opremljenih s specialno opremo in vozilom za tehnično reševanje v predoru. Če upravljavec cestnega predora (predori na vseh kategorijah javnih cest) ne more sam zagotoviti ustrezne enote operativnih gasilcev, lahko ustrezno gasilsko enoto zagotovi v sodelovanju (s sklenitvijo pogodbe) z gasilsko enoto, ki opravlja naloge širšega pomena. V drugem odstavku so navedene gasilske enote, ki lahko zagotavljajo reševanje v cestnih predorih ob nesrečah.

**K 19. členu**

19. člen določa, da mora upravljavec železnic zagotoviti izvajanje nalog zaščite in reševanja ob železniških nesrečah v daljših železniških predorih Hrušica – Podrožca, Bohinjska Bistrica – Podbrdo, Preloge – Semič, Lokev, Beka in Škofije na trasi drugega tira oziroma drugih predorih, ki so daljši od 2000 m, izvajajo enote, ki jih organizira, opremlja in zagotavlja upravljavec železnice.

Če upravljavec železniškega predora ne more sam zagotoviti ustrezne enote operativnih gasilcev, lahko ustrezno gasilsko enoto zagotovi v sodelovanju (s sklenitvijo pogodbe) z gasilsko enoto določenimi z načrti zaščite in reševanja.

**K 20. členu**

Občine kot nosilke gasilske javne službe določijo, katera izmed njenih gasilskih enot na poplavnih območjih oziroma na območjih, kjer so večje tekoče ali stoječe vode, bo organizirala potrebno število ekip za reševanje na vodi in iz nje. Pripadniki teh ekip morajo biti usposobljeni za reševanje na vodi in iz nje, lahko pa opravljajo tudi naloge oseb, usposobljenih za reševanje iz vode, pod pogoji in na način, določen s predpisi o varstvu pred utopitvami.

**K 21. členu**

21. člen določa državne službe, ki se organizirajo za opravljanje nalog ZRP. Sem spadajo gorska reševalna služba, jamarska reševalna služba, podvodna reševalna služba, enote vodnikov z reševalnimi psi, enote za postavitev začasnih prebivališč, stacionariji in nastanitvene enote ter poizvedovalna služba.

**K 22. členu**

22. člen določa organiziranost in delovanje gorske reševalne službe. Gorsko reševalno službo kot enotno službo za ZRP za celotno območje države organizira Gorska reševalna zveza Slovenije z 18 društvi gorskih reševalnih služb.

URSZR zagotavlja sofinanciranje operativnih nalog gorskih reševalcev (izhodišče za sofinanciranje je 600 gorskih reševalcev), kamor spadajo predvsem reševanje v gorah in na drugih zahtevnih ter nedostopnih oziroma težko dostopnih območjih (npr. gozd, kanjoni, žičniške naprave, reševanje padalcev in udeležencev drugih adrenalinskih športov), opravljanje nalog zaščite in reševanja oseb ter premoženja ob naravnih in drugih nesrečah ter druge splošne reševalne naloge.

**K 23. členu**

23. člen določa, da jamarsko službo za območje celotne države organizira Jamarska zveza Slovenije. URSZR zagotavlja sofinanciranje operativnih nalog jamarskih reševalcev (izhodišče za sofinanciranje je 55 jamarskih reševalcev). Jamarski reševalci so različnih specialnosti in uporabljajo zaščitno in reševalno opremo ter druga sredstva za zaščito, reševanje in pomoč, potrebna za delo jamarske reševalne službe, ki jo določi Jamarska zveza Slovenije v soglasju z URSZR. Jamarska zveza Slovenije določi tudi pravila, po katerih delujejo jamarski reševalci, katerih naloge so predvsem reševanje ponesrečenih v kraških jamah, iskanje pogrešanih v kraških jamah, sodelovanje pri odpravljanju posledic ekoloških nesreč v kraškem podzemlju, opazovanje nevarnosti v kraških jamah ter obveščanje pristojnih organov in javnosti o njih ter sodelovanje pri zaščiti in reševanju ob naravnih in drugih nesrečah v skladu z organizacijo ter sposobnostmi službe.

**K 24. členu**

24. člen določa, da podvodno reševalno službo kot enotno javno službo za reševanje iz vode na območju celotne države organizira Slovenska potapljaška zveza. URSZR zagotavlja sofinanciranje operativnih nalog podvodnih reševalcev (izhodišče za sofinanciranje je 72 podvodnih reševalcev). Podvodni reševalci so različnih specialnosti in uporabljajo zaščitno in reševalno opremo ter druga sredstva za zaščito, reševanje in pomoč, potrebna za delo podvodne reševalne službe, ki jo določi Slovenska potapljaška zveza v soglasju z URSZR. Slovenska potapljaška zveza določi tudi pravila, po katerih delujejo podvodni reševalci, katerih naloge so predvsem iskanje pogrešanih in reševanje ponesrečenih na vodi in iz nje, sodelovanje pri reševanju ljudi, živali, premoženja in kulturne dediščine ob poplavah ter nesrečah na vodi in sodelovanje pri opravljanju nujnih zaščitnih in drugih del zaradi preprečitve in ublažitve posledic nesreč na vodah.

**K 25. členu**

Določene so organizacija enote vodnikov z reševalnimi psi in njene naloge. Prav tako se v členu določi sofinanciranje dejavnosti Kinološke zveze Slovenije in Zveze vodnikov reševalnih psov Slovenije.

**K 26. členu**

Določeni so organiziranje in naloge enote za postavitev začasnih prebivališč. Prav tako se v členu določi sofinanciranje dejavnosti Zveze tabornikov Slovenije in Združenja slovenskih katoliških skavtov in skavtinj.

**K 27. členu**

Določene so naloge, ki jih ob večjih naravnih in drugih nesrečah opravlja Rdeči križ Slovenije. Določeno je sofinanciranje dejavnosti Rdečega križa.

**K 28. členu**

Merila za organiziranje, opremljanje in usposabljanje svojih enot, služb in drugih operativnih sestav določijo društva in druge nevladne organizacije v soglasju z Upravo Republike Slovenije za zaščito in reševanje. K društvom tukaj ne štejemo gasilskih društev. Z merili se določijo kadrovske sestave enot ter vrsta in količina opreme ter sredstev za zaščito, reševanje in pomoč. Predpisana je tipizacija opreme in sredstev za zaščito, reševanje in pomoč enot, služb in drugih operativnih sestav društev ter drugih nevladnih organizacij, ki se kupujejo s sredstvi državnega proračuna in proračunov občin.

**K 29. členu**

Druga društva ter nevladne organizacije lahko ustanovijo enote in službe za zaščito, reševanje in pomoč, če imajo usposobljen kader, primerno opremo in sredstva, če zagotavljajo pravočasno pripravljenost enot, služb in drugih operativnih sestav za opravljanje nalog zaščite, reševanja in pomoči ter opravljajo naloge zaščite, reševanja in pomoči na podlagi odločitve pristojnega občinskega organa ter načrtov zaščite in reševanja.

**K 30. členu**

Glede na ogroženost lahko občine organizirajo enote vodnikov z reševalnimi psi, enote za postavitev začasnih prebivališč, enote radioamaterjev, enote za reševanje iz vode in na njej ter druge enote in službe.

**K 31. členu**

Določene so enote, službe in centri za opravljanje nalog zaščite, reševanja in pomoči ob naravnih in drugih nesrečah, ki jih organizirajo URSZR ter pristojna ministrstva v sodelovanju z zavodi oziroma gospodarskimi družbami. Sredstva za njihovo delovanje se zagotavljajo v okviru proračuna pristojnih ministrstev. Te enote opravljajo predvsem naloge, ki so pomoč oziroma podpora silam za zaščito, reševanje in pomoč.

**K 32. členu**

Določena sta sestava in organiziranje Službe za zaščito in reševanje ob ekoloških in drugih nesrečah na morju.

**K 33. členu**

Enote za hitre reševalne intervencije organizira URSZR. Enote za hitre reševalne intervencije sestavljajo pripadniki sil za zaščito reševanje in pomoč, ki imajo različna znanja in sposobnosti. Enote za hitre reševalne intervencije so namenjene za hiter odziv na naravne in druge nesreče ter opravljanju posebno zahtevnih nalog zaščite, reševanja in pomoči ter za pomoč drugim državam. Enote vodi ter skrbi za usposabljanja poveljstvo enot, ki se ustanovi pri URSZR.

**K 34. členu**

Posamezna vprašanja izvajanja zaščite, reševanja in pomoči ob velikih prometnih nesrečah oziroma množičnih prometnih nesrečah na avtocestah in hitrih cestah ter v cestnih in avtocestnih predorih, daljših od 500 metrov, ter ob železniških nesrečah in nesrečah v železniških predorih, daljših od 1000 metrov, pri katerih je veliko število poškodovanih ali nenadno obolelih, se uredijo s posebnim dogovorom med ministrstvi, pristojnimi za obrambo, za notranje zadeve, za zdravje in za promet ter v skladu z regijskimi načrti in načrti zaščite in reševanja organizacij.

**K 35. členu**

Če opravljanje navedenih nalog ne organizira URSZR, temveč pristojno ministrstvo, to določi tudi merila za organiziranje in opremljanje navedene službe.

Prav tako morajo ministrstva, znanstvenoraziskovalne organizacije, gospodarske družbe, zavodi in druge organizacije, ki organizirajo enote in ekipe oziroma zagotavljajo druge zmogljivosti za opravljanje nalog ZRP, skrbeti za njihovo organiziranost, popolnjenost, usposobljenost, opremljenost in pripravljenost.

**K 36. členu**

Določena je organizacija usposabljanja pripadnikov Civilne zaščite.

**K 37. členu**

S predmetnim členom se ureja organizacija usposabljan pripadnikov gasilskih enot.

**K 38. členu**

Določijo se usposabljanje gorskih reševalcev in programi usposabljanja. Določena so pooblastila, ki jih ima Gorska reševalna zveza Slovenije pri opravljanju svojih dejavnosti.

**K 39. členu**

Društva in druge nevladne organizacije, določene s to uredbo, morajo organizirati in izvajati usposabljanje članov svojih enot, služb ter drugih operativnih sestav za opravljanje nalog zaščite, reševanja in pomoči po predpisanih programih usposabljanja in v skladu s pravili svoje stroke.

**K 40. členu**

Določene so naloge in pristojnosti Izobraževalnega centra za zaščito in reševanje Republike Slovenije.

**K 41. členu**

Določeni sta pristojnost usposabljanja Izobraževalnega centra za zaščito in reševanje Republike Slovenije ter pristojnost izvajanja tudi drugih programov na področju varstva pred naravnimi in drugimi nesrečami, ki jih predpišejo pristojni ministri. Programi usposabljanja, h katerim da soglasje minister, pristojen za varstvo pred naravnimi in drugimi nesrečami, se pripravijo v skladu z metodologijo za pripravo programov usposabljanja na področju zaščite, reševanja in pomoči.

**K 42. členu**

Določa rok za uskladitev opremljanja in delovanja gasilskih enot z uredbo

**K 43. členu**

Do sprejema novih meril za kadrovsko organiziranje in opremljanje enot in služb CZ t.j. do 31. 3. 2026 se formacije reševalnih služb, ki so organizirane kot javne službe državnega pomena izvajajo v obsegu, kot so delovale na podlagi pogodb z Upravo Republike Slovenije za zaščito in reševanje ob uveljavitvi te uredbe.

**K 44. členu**

Določa prehodno obdobje za delovanje aktivnosti podpore gašenja iz zraka.

**K 45. členu**

Da z dnem uveljavitve te uredbe preneha veljati Uredba o organiziranju, opremljanju in usposabljanju sil za zaščito, reševanje in pomoč (Uradni list RS, št. 99/07, 54/09, 23/11 in 27/16) in Pravilnik o kadrovskih in materialnih formacijah enot, služb in organov Civilne zaščite (Uradni list RS, št. 104/08), ki pa se uporablja še do 31.3.2026.

**K 46. členu**

Določen je splošni petnajstdnevni rok za uveljavitev uredbe.

MINISTRSTVO ZA OBRAMBO